Birthe Rønn Hornbech (V), 1999-11-25:
Jeg vil vise det hensyn at afkorte indlægget på grund af det fremskredne tidspunkt.
I Venstre ønsker vi en fri meningsudveksling i udlændingepolitikken.
Det er jo desværre ikke en selvfølge.
Statsministeren har været med til at opdele befolkningen i de stuerene og de ikkestuerene, og den form for diskrimination af meninger tager vi afstand fra.
Vi insisterer på, at bekymrede danskere kan komme til orde, og at der lyttes til dem.
Opgør med myter og fordomme i udlændingepolitikken forudsætter netop, at alt kan siges, og at alt kan modsiges.
Udlændingepolitikken skal ikke være et specielt område, hvor der ikke kan tales frit, og danskerne skal ikke ekserceres til at have bestemte holdninger.
I øvrigt vil ethvert forsøg på at lægge låg på debatten tværtimod grave dybere grøfter.
Venstres grundlæggende holdning i udlændingepolitikken er et ønske om at hjælpe mennesker, der er forfulgte, først og fremmest ved at tildele hjælpen i flygtningenes nærområder.
Hovedproblemet er stadig, at Danmark ikke kan styre tilstrømningen af udlændinge.
Vi synes ikke, det er rimeligt, at man kan komme fra andre dele af verden og betale sig til at komme ind i Danmark.
Vi forgylder dem, der har haft mulighed og styrke til at komme til Europa, men lader flygtninge og andre nødstedte i de fattige lande i stikken. For de midler, der i dag anvendes på spontanasylsøgere i Danmark og i EU, ville man for de samme midler kunne hjælpe langt flere i den fattige del af verden, og vi foreslår derfor igen, at flygtninge først og fremmest hjælpes i nærområderne, gerne med bistand fra EU, der ville være i stand til at drive flygtningelejre med forsvarlige forhold.
Det forudsætter naturligvis, at man kan få en aftale med landene i nærområderne, og derfor foreslår vi, at ulandsbistanden gøres betinget af, at landene giver plads for drift af flygtningelejre, der betales af Danmark og EU.
Vi ønsker en fælles flygtningepolitik i EU, for kun gennem en fælles asylprocedure kan man undgå, at asylinstituttet misbruges til indvandring af personer, der er ikke havde krav på beskyttelse.
Vi ønsker, at EU-forbeholdene skal ophæves.
Det er stærkt utilfredsstillende, at forbeholdet inden for det retlige samarbejde, herunder flygtningepolitikken, begrænser Danmarks indflydelse i EU.
Vores udgangspunkt er, at de flygtninge, der kommer til Danmark, kun skal have opholdstilladelse som midlertidige.
Det ligger i selve flygtningebegrebet, at flygtninge er mennesker, der ønsker at vende tilbage til deres hjemland.
Flygtninge bør derfor efter Venstres opfattelse starte med at have midlertidig opholdstilladelse og først efter 7 år have permanent opholdstilladelse.
Vi ønsker, som vi allerede har gjort gældende i den forrige debat, nye familiesammenføringsregler, fordi vi mener, at dem, vi har, undergraver indvandrerstoppet.
Som hovedregel bør der gives familiesammenføring efter, hvortil ægtefællerne samlet har størst tilknytning.
Kursen mod kriminelle skal yderligere skærpes.
Venstre står bag en stramning af udvisningsreglerne, og vi skal overholde internationale konventioner.
Vi kan ikke komme længere ad den vej, det viser højesteretsdommene, men udvisning er jo ikke den eneste og tilstrækkelige sanktion.
Kriminalitet skal tages i opløbet, og der skal en langt mere konsekvent og håndfast kriminalpolitik til.
Afslag på asyl skal medføre omgående udsendelse.
Det er stærkt utilfredsstillende, at der stadig er asylsøgere, som har fået afslag, der enten lever illegalt her, eller som vi ikke kan blive af med på grund af slendrian i andre lande.
Med den politik, jeg her skitserer ganske kort i overskriftsform, sikres, at flygtninge kan få et fristed, men at de ikke bliver indvandrere.
Venstres politik har et humanitært sigte og sikrer, at Danmark ikke bliver et multikulturelt samfund. Vi ønsker i Venstre ikke et Danmark, hvor danskerne blot bliver et tilfældigt etnisk mindretal, og hvor vor egen frihed bliver undertrykt.
Dansk, kristendom, historie, kultur, demokratiopfattelse og vore frihedsideer skal stadig være det fundament, Danmark hviler på, og det vil vi arbejde for.